ഞാറ്റുപാട്ട് മാറിനിന്നു, പാടശേഖരങ്ങളില് മുഴങ്ങുന്നത് തമിഴ് തിരൈ പട പാടല്കള് ഒറ്റപ്പാലം: തദ്ദേശീയ തൊഴിലാളികള്ക്കൊപ്പം ഞാറ്റുപാട്ടും മാറിനിന്നപ്പോള് പാടശേഖരങ്ങളില് മുഴങ്ങുന്നത് തിരുപ്പറം കുണ്ഡ്രത്തില് നീ ശിരിത്താല് മുരുകാ.... എന്നിങ്ങനെയുള്ള തമിഴ് തിരൈ പട പാടല്കള്. നാട്ടിന്പുറത്തെ പ്രാദേശിക തൊഴിലാളികളുടെ ക്ഷാമം മൂലം നെട്ടോട്ടമോടി തളര്ന്ന കര്ഷകര്ക്ക് ഏറെ അനുഗ്രഹമാണ് തമിഴ് തൊഴിലാളികളുടെ വരവ്. കോവിഡ് കാലം കൂടിയായതോടെ തൊഴിലാളി ക്ഷാമം ഇരട്ടിയായിരുന്നു. ഞാറ് പറിച്ചുനടല് പ്രതിസന്ധിയിലായ ഘട്ടത്തില് തമിഴ്നാട്ടില്നിന്ന് കാര്ഷികവൃത്തി അറിയാവുന്ന തൊഴിലാളി സംഘം ഒറ്റപ്പാലത്ത് എത്തിയതാണ് കര്ഷകര്ക്ക് ആശ്വാസമായത്. കാലം തെറ്റിയാല് ഞാറുപറിയും രണ്ടാം വിളയും അവതാളത്തിലാകുമെന്ന ആധിയാണ് ഇതോടെ ഇല്ലാതായത്.ഇടനിലക്കാര് മുഖേന എത്തുന്ന തൊഴിലാളികളില് എട്ടും പത്തും പേര് ഇറങ്ങിയാണ് ഞാറുപറിയും നടീലും നടത്തുന്നത്. ഒരേക്കറിന് 45005500 രൂപയാണ് കരാര് തുക. പത്ത് പേരടങ്ങുന്ന സംഘം ഒരു ദിവസം രണ്ടേക്കറിലേറെ സ്ഥലത്ത് ഞാറുനടീല് നടത്തുമെന്ന് ഇവര് അവകാശപ്പെട്ടു. കൂലിയിലും ആശ്വാസമുള്ളതായി കര്ഷകര് പറയുന്നു. നടീല് യന്ത്രങ്ങളെ ആശ്രയിക്കാന് സൗകര്യമില്ലാത്ത കര്ഷകര്ക്കാണ് തമിഴ് തൊഴിലാളികളുടെ വരവ് അനുഗ്രഹമാകുന്നത്. പ്രാദേശിക സ്ത്രീ തൊഴിലാളിക്ക് 600 രൂപ കൂലി നല്കാന് തയാറായിട്ടും ആളെ കിട്ടാനില്ലാത്ത അവസ്ഥയാണ്. പുരുഷ തൊഴിലാളികളെ ഞാറുനടീലില്നിന്ന് ഒഴിവാക്കുന്നത് കൂടിയ കൂലി കണക്കിലെടുത്താണ്. പഴയ തലമുറയിലെ ഏതാനും പേര് മാത്രമാണ് കൃഷിപ്പണിക്കിറങ്ങുന്നത്. മുഴുവന് കര്ഷകര്ക്കും ഒരേസമയം ഇവരെ തന്നെ ആശ്രയിക്കേണ്ടി വരുന്നതാണ് തൊഴിലാളി ക്ഷാമം രൂക്ഷമാക്കുന്നത്.